Spisak poznatih šahovskih partija

Ovo je hronološki spisak **poznatih šahovskih partija.**

## Prije 1700-tih 
* **1475:** Castellví – Vinyoles. Prva dokumentirana partija s modernim kretanjem dame i lovca; potezi su opisani u pjesmi "Scachs d'amor".
* **1623:** *Greco – nepoznati*  – U jednoj od najranijih zabilježenih partija Gioachino Greco matira protivnika u osmom potezu uz žrtvovanje dame.

## 1700-te 
* **1788:** *Bowdler – Conway* – Thomas Bowdler daje prvi primjer čuvene žrtve dva topa.
* **1790:** *Smith – Philidor* – François-André Danican Philidor, za koga su rekli da je rekao "Pješaci su duša šaha", demonstrira snagu nadmoćne pješačke formacije.

## 1800-te 
* **1834:** *La Bourdonnais – McDonnell*  – Reuben Fine u knjizi ''The World's Great Chess Games* (*Najbolje šahovske partije svijeta*) opisuje ovu partiju kao prvu veliku besmrtnu partiju. Pobjednik je razmijenio damu za dvije lahke figure.
* **1834:** *McDonnell – La Bourdonnais, 62. partija, London* – La Bourdonnais pokazuje kako pješačka masa može nadjačati sve protivnikove teške figure.
* **1843:** *Staunton – St. Amant* – Pierre Charles Fournier de Saint-Amant predaje u ovoj partiji neslužbenog svjetskog prvenstva protiv Howarda Stauntona, koji je primijetio: "Drugi dio ove partije obje su strane vodile s izvanrednom vještinom."
* **1844:** *Hoffmann – Petrov* – Petrov dobija žrtvovanjem dame i lovom na kralja u partiji poznatoj kao "Petrovljeva besmrtna".
* **1851:** *Anderssen – Kieseritzky* – "Besmrtna partija". Kieseritzky zanemaruje razvoj figura i Anderssen žrtvuje damu i oba topa za pobjedu.
* **1852:** *Anderssen – Dufresne* – "Evergrin partija". Anderssen matira, prema riječima Saviellyja Tartakowera, "kombinacijom kojoj nema ravne u literaturi o ovoj igri".
* **1857:** *Paulsen – Morphy* – Morphy stječe prednost u razvoju i transformira je u snažni napad po kraljevom krilu uz žrtvovanje dame.
* **1858:** *Morphy – Vojvoda od Braunschweiga i grof Isouard* – "Partija u Operi". Morphy dobija žrtvujući mnogo materijala, matirajući u 17. potezu svojim posljednjim preostalim dvjema figurama.
* **1872:** *Hamppe – Meitner* – "Besmrtna remi partija" između Carla Hamppea i Philippa Meitnera, sa žrtvovanjem dame.
* **1874:** *Knorre – Čigorin* – prerana rokada bijelog u kombinaciji s nedjelotvornim vezivanjem omogućuje Čigorinu da uzvrati udarac snažnim kontranapadom, koji kulminira briljantnim žrtvovanjem dame i matom.
* **1883:** *Zukertort – Blackburne* – Turnir u Londonu.
* **1889:** *Lasker – Bauer* – Partija između Emanuela Laskera i Johanna Hermanna Bauera bila je prvi primjer čuvenog dvostrukog žrtvovanja lovca.
* **1895:** *Pillsbury – Tarrasch* – Partija s turnira koji je Pillsbury osvojio.
* **1895:** *Steinitz – Von Bardeleben* – Ova partija čuvena je po matnoj kombinaciji u 13 poteza, koju Steinitz nije dobio priliku odigrati do kraja jer je Von Bardeleben jednostavno otišao kad je shvatio šta mu se sprema.
* **1895:** *Pillsbury – Gunsberg*
* **1896:** *Pillsbury – Lasker* – Lasker je osvojio nagradu za briljantnost za ovu nevjerovatnu partiju.

## 1900–1949. 
* **1904:** *Lasker – Napier* – Turnir u Cambridge Springsu.
* **1907:** *Rotlewi – Rubinstein* – Rubinstein dobija partiju jednom od najčuvenijih kombinacija u historiji.
* **1912:** *Edward Lasker – Thomas* – Žrtvovanjem dame Lasker ogoljava crnog kralja i serijom šahova tjera ga skroz na drugu stranu table prije otkrivenog mata kraljem.
* **1912:** *Levicki – Marshall* – Marshall dobija ovu partiju potezom koji mnogi smatraju najnevjerovatnijim u historiji.
* **1922:** *Bogoljubov – Aljehin* – Irving Chernev nazvao je ovu partiju najboljom u historiji, dodavši: "Aljehinova suptilna strategija uključuje manevre koji obuhvataju cijelu tablu kao bojno polje. Postoje uzbudljivi zapleti i kontrazapleti. Postoje fascinantne kombinacije i briljantna žrtvovanja dama i topova. Tu su i dvije izvanredne promocije pješaka i treća na pomolu prije nego što bijeli odlučuje kapitulirati" (*The Chess Companion*, Chernev, "Faber & Faber Ltd", 1970).
* **1923:** *Sämisch – Nimzowitsch* – "Besmrtna partija s iznudicom".
* **1924:** *Capablanca – Tartakower* – Jedna od najčuvenijih i najinstruktivnijih završnica svih vremena.
* **1924:** *Réti – Capablanca* – Partija koja je okončala Capablankin osmogodišnji niz bez ijednog poraza na turnirima.
* **1925:** *Réti – Aljehin*
* **1928**. ili **1929:** *Glucksberg – Najdorf* – U ovoj partiji, nazvanoj "Poljska besmrtna", crni žrtvuje sve četiri lahke figure za pobjedu.
* **1934:** *Canal – nepoznati* – "Peruanska besmrtna", u kojoj peruanski majstor Esteban Canal uništava svog protivnika amatera žrtvovanjem topova i dame.
* **1935:** *Euwe – Aljehin* – Tartakower je ovu odlučujuću partiju iz meča za svjetskog prvaka 1935. nazvao "biserom Zandvoorta".
* **1938:** *Botvinik – Capablanca* – U ovoj partiji s turnira AVRO 1938. Botvinik stječe snažnu inicijativu protiv Capablanke i pomoću duge kombinacije odnosi pobjedu.
* **1938:** *Parr – Wheatcroft* – Chernev i Fred Reinfeld opisali su ovu partiju kao "jednu od najboljih zabilježenih kombinativnih partija!" (*Fireside Book Of Chess*, "Simon & Schuster", 1949, str. 392–393).
* **1943:** *Molinari – Roux Cabral* – U ovoj partiji sa Šahovskog prvenstva Urugvaja 1943, nazvanoj "Urugvajska besmrtna", Luis Roux Cabral dvaput žrtvuje kvalitet, a zatim i dvije lahke figure. Nakon 33 poteza sve tri njegove preostale figure "vise", ali njegov protivnik ne može spriječiti mat.

## 1950–1999. 
* **1954:** *Botvinik – Smislov*
* **1956:** *D. Byrne – Fischer* – "Partija stoljeća". Byrne pravi naizgled manju grešku u 11. potezu, gubeći tempo igrajući dvaput istom figurom. Fischer grabi priliku preciznom žrtvenom igrom, koja kulminira žrtvovanjem dame. Kad se prašina slegla, Fischer je ostao s dobitnom prednošću u materijalu: top i dva lovca (i pješak) za damu, koje zatim koordinira za forsirani mat.
* **1957:** *Śliwa – Bronštejn* – "Besmrtna izgubljena partija" između Bogdana Śliwe i Davida Bronštejna. Crni gubi partiju, ali postavlja neke elegantne zamke pokušavajući iščupati pobjedu iz ralja poraza.
* **1959:** *Talj – Smislov* – Talj inicira komplikacije na početku partije i dolazi do snažnog napada. Smislov se dobro brani, ali posrće nakon jednog pogrešnog poteza i Talj zadaje pobjednički taktički udarac.
* **1959:** *Fischer – Petrosjan* – Jedina poznatija partija u kojoj su četiri dame bile na tabli u rasponu od sedam poteza. Završena je remijem po dogovoru.
* **1960:** *Spaski – Bronštejn* – "Partija plave ptice". Spaski igra Kraljev gambit i dobija napadom sa žrtvom.
* **1963:** *R. Byrne – Fischer* – Fischer izvodi duboki napad sa žrtvom u ovoj minijaturi. Mnogi od igrača u sobi za novinare mislili su da je Fischerova pozicija beznadna i bili su iznenađeni kad su čuli da je Byrne predao.
* **1968:** *Poole – HAL 9000* – Fiktivna partija iz filma *2001: Odiseja u svemiru*, zasnovana na turnirskoj partiji između A. Roescha i W. Schlagea (Hamburg, 1910). Astronaut dr. Frank Poole igra protiv superračunara HAL-a 9000. Računar izvodi jak napad sa žrtvom i dobija u 15 poteza.
* **1972:** *Fischer – Spaski* – Spaski se pridružio publici u aplauzu Fischerovoj pobjedi nazvavši je najboljom partijom SP-a 1972.
* **1972:** *Spaski – Fischer* Trinaesta partija medijski jako popraćenog meča za titulu svjetskog prvaka. Fischer izlazi kao pobjednik iz ove složene, obostrano opasne bitke.
* **1978:** *Liu Wenzhe – Donner* – "Kineska besmrtna". Liu Wenzhe postao je prvi kineski šahist koji je porazio nekog velemajstora sa Zapada.
* **1985:** *Karpov – Kasparov* – 16. partija SP-a 1985. Kasparov dolazi do dominantne pozicije za svog skakača (kojeg je Raymond Keene nazvao "skakačem hobotnicom") i dobija.
* **1991:** *Ivančuk – Jusupov* – Godine 1996. žiri sastavljen od velemajstora i čitalaca, koji su glasali u *Šahovskom informatoru*, izabrao je ovu partiju za najbolju u periodu od 1966. do 1996.
* **1995:** *Cifuentes – Zvjagincev* – Crni dobija nizom žrtvi koje primoravaju bijelog kralja da ode na šesti red. Poznata kao "Biser Wijk aan Zeea".
* **1996:** *Deep Blue – Kasparov (1996, 1. partija)*, prva partija u kojoj je računar porazio aktualnog svjetskog prvaka uz klasičnu kontrolu vremena.
* **1997:** *Deep Blue – Kasparov (1997, 6. partija)*, posljednja partija revanš-meča iz 1997. Deep Blue je pobijedio i tako postao prvi računar koji je porazio svjetskog prvaka u nekom meču.
* **1999:** *Kasparov protiv svijeta*, u kojoj se Gari Kasparov, tadašnji aktualni svjetski prvak, suočio s grupom igrača koji su se konsultirali i o potezima odlučivali glasanjem. Grupu je činilo 50.000 ljudi iz više od 75 država. Pobijedio je Kasparov.
* **1999:** *Kasparov – Topalov* – Partija sa žrtvovanjem topa i žrtvenom kombinacijom dužom od 15 poteza. Jedna od najkomentiranijih partija svih vremena, uz veliki interes štampe.

## 2000-te 
* **2000:** *Kasparov – Kramnik* – Kramnik oživljava Berlinsku odbranu u Španskoj partiji (koja je bila "izišla iz mode"), s razmjenom dama u osmom potezu. Kramniku je teško odbraniti se u završnici bez dama, ali ona ograničava Kasparovljeve opcije i partija se završava remijem po dogovoru.
* **2005:** *Anand – Topalov* – Ovu partiju, odigranu na MTel Mastersu 2005, Kramnik je nazvao "šahom iz 23. stoljeća".
* **2006:** *Deep Fritz–Kramnik*, *World Chess Challenge: Man vs. Machine*, 2. partija, Bonn – aktualni svjetski prvak Vladimir Kramnik previdio je mat protiv računara Deep Fritz, što je Zsuzsa Polgár nazvala "grubim previdom stoljeća".

## 2010-e 
***2013:** *Aronjan – Anand* – Tadašnji aktualni svjetski prvak Viswanathan Anand izvodi kombinaciju sa žrtvovanjem topa i još dvije ponuđene žrtve kako bi pobijedio Aronjana, tada trećeg igrača na FIDE-inoj rang-listi. *ChessBase* je objavio da bi "sigurno mogla proći kao partija godine", a *The New York Times* opisao ju je kao "partiju za epohe".
***2015:** *Wei Yi – Bruzón* – Šahovsko čudo od djeteta Wei Yi žrtvuje topa primoravajući crnog kralja da krene u "šetnju". Nekoliko tihih poteza na kraju prisiljavaju Bruzóna na predaju. Partija je uspoređena s Kasparovljevom besmrtnom i "Partijom stoljeća" i opisana je kao "besmrtna partija 21. stoljeća".
***2017:** *Bai Jinshi – Ding Liren'' – Ding izvodi zapanjujući taktički udar na svog mladog zemljaka u samo 32 poteza s crnim figurama, žrtvovavši damu, a kulminacija je bila spektatularni lov na kralja.

## Reference 

Kategorija:Historija šaha